Go ya ka Ngaka Danny Titus 'ditokelo tša basadi di thoma ka lapeng'. Ga se ba bopšwa Geneva goba Benjul goba Strasbong goba Vienna goba SanJose, mo ditho tša boditšhabatšhaba di kopanago di kwalakwatša di betla ditlabelo tša ditokelo tša batho tša boditšhabatšhaba. Seo se tšwago go mafelo ao se ka diragala fela ge e le gore batho ka go mokgatlo wo o lego maemong a selegae le bosetšhaba o ka bona mathata, wa tšweletša dintlha mme wa di tsegatša go setšhaba le bahlami ba melaotshepetšo Ditokelo tša Batho Kotara ka Kotara 161994 559-573. Taba ye nngwe yeo e ka re thušago go kwešiša semelo sa moanegwa ke go kwa gore baanegwa bao ba phelago le yena ba reng ka yena. Mashudu o tšweletša bošoro bja Meisie mo go Dilo tše ke batho ge a re: "Meisie ke noga ya marabe. Ruri ke be ke robala kobo e tee le noga mengwaga ye ka moka. O rile ge a lemoga gore ke kgauswi le go tšea phenšene a napa a itira yo boleta, wa go nthata go fetiša tekanyo, le gona wa go ntlhompha le go rata bana ba ka." (letl. 69). Mashudu ka mantšu a o tšweletša semelo sa Meisie bjalo ka motho yo mošoro, moradia wa bobe bja go swana le marabe. Gape mantšu a a re utollela gore Meisie o be a rata tšhelete ya Mashudu go feta mong wa yona.